Det var noget at et drama, der udspillede sig, da 11-årige Marinella Christiansen fra Esbjerg måtte redde sin veninde Mathilde fra at drukne i et spabad. Ulykken fandt sted sidste sommer på Klim Strand Camping i Fjerritslev, hvor de begge var på ferie sammen med venindens forældre. Marinella Christiansen blev bekymret for Mathilde , da hun ikke kom op efter et dyk i spabadet. Venindens hår havde sat sig fast i udsugningsdysens tryk. Alvoren gik hurtigt op for Marinella Christiansen, der efter et ihærdigt forsøg måtte sande, at hun ikke selv kunne få frigjort sin veninde. Hun sprang derfor ud for at tilkalde hjælp, mens veninden fortsat var fanget under vandet. Et ægtepar kom pigerne til undsætning, og det lykkedes manden at få veninden fri og efterfølgende yde førstehjælp. Marinella Christiansens veninde blev i helikopter fragtet til Aalborg Sygehus, hvor hun blev genoplivet. For indsatsen modtog Marinella Christiansen i dag prisen Den Gyldne Sofus 2016, som uddeles af Falck i samarbejde med Børneulykkesfonden ved den store Falck-dag i LEGOLAND. Begge piger bor i Esbjerg.

Opsummering:
Marinella Christiansen reddede sin veninde fra at drukne i et spabad på Klim Strand Camping sidste sommer. Nu modtager hun en pris for indsatsen.